Uusi oirearvio tuo apua miesten terveysongelmiin

Omaolo-palvelu tarjoaa uuden työkalun miesten terveyden tueksi. Oirearvio auttaa arvioimaan hoidon tarpeen, kun kyseessä ovat virtsaamiseen, siittimeen, kiveksiin tai eturauhaseen liittyvät oireet tai huolenaiheet.

Madaltamassa kynnystä avun hakemiseen

Monet miehet epäröivät hakea apua virtsa- tai sukuelinoireisiin, vaikka varhainen diagnosointi voi ehkäistä vakavampia ongelmia. Omaolon oirearvio tarjoaa luottamuksellisen ja matalan kynnyksen tavan tarkastella oireita itsenäisesti. Halutessaan arvio voidaan lähettää myös terveydenhuollon ammattilaiselle jatkokäsittelyä varten. Tämä tukee varhaista hoitoon hakeutumista ja ehkäisee vakavampia terveysongelmia

Tukea yleisiin miesten terveysongelmiin

Ikääntyminen tuo mukanaan muutoksia, jotka voivat vaikuttaa miesten virtsa- ja sukuelinten terveyteen. Esimerkiksi noin 40 prosentilla yli 60-vuotiaista miehistä on oireita, jotka johtuvat eturauhasen hyvänlaatuisesta liikakasvusta. Tämän lisäksi miesten virtsatietulehdukset lisääntyvät iän myötä ja ovat vanhemmalla iällä lähes yhtä yleisiä kuin naisilla. Iäkkäillä miehillä tärkein tulehdukselle altistava tekijä on juuri eturauhasen liikakasvu.

- Omaolon oirearvioita hyödynnetään koko ajan enemmän. Viime vuonna Etelä-Karjalassa oirearvioita täytettiin yli 20 000 kertaa. Toivomme, että miehet löytävät myös tämän uuden oirearvion ja hyödyntävät sitä, kertoo hyvinvointialueen digipalvelujen asiantuntija Kaisa Kangasmäki.

Faktalaatikko:

Oirearvio löytyy osoitteesta Omaolo.fi, ja sen täyttö vie vain 2–4 minuuttia. Palvelua voi käyttää nimettömästi, mutta halutessaan oirearvion voi myös lähettää terveydenhuollon ammattilaiselle jatkokäsittelyä varten.

Miksi oirearvio on hyödyllinen?

Oirearvio auttaa käyttäjää:

Arvioimaan hoidon tarvetta: Saat tiedon, tarvitseeko oireisiin hakea apua terveydenhuollosta vai riittääkö itsehoito.

Saamaan luotettavaa tietoa: Oirearvio perustuu lääketieteellisesti tutkittuun tietoon, kuten Käypä hoito -suosituksiin.

Nopeaa ohjausta oikeaan hoitopaikkaan: Jos oirearvio suosittelee hoitoon hakeutumista, käyttäjä saa selkeät ohjeet ja voi halutessaan lähettää arvion sähköisesti tunnistautumisen kautta terveydenhuollon ammattilaisille.

käytettävissä 24/7 vuoden jokaisena päivänä.

Lisätietoja:

Kaisa Kangasmäki, digipalvelujen asiantuntija, p. 040 684 6182, kaisa.kangasmaki@ekhva.fi